# A Fizika Szakterületi Bizottság Ügyrendje

**1. § A Fizika Szakterületi Bizottság összehívása**

1. A Fizika Szakterületi Bizottság (továbbiakban Bizottság) ülését a Bizottság elnöke hívja össze.
2. Ugyancsak ülést kell tartani akkor, ha ezt a szavazati jogú tagok legalább fele írásban kéri.
3. A meghívókat az ülésre legalább két nappal az ülés előtt ki kell küldeni, megjelölve az ülés helyét, időpontját és javasolt napirendjét.

**2. § A Fizika Szakterületi Bizottság üléseinek nyilvánossága**

1. A Bizottság ülései, a benyújtott előterjesztések, az ülésekről készült jegyzőkönyvek és emlékeztetők nyilvánosak.
2. A Bizottság ülésein a Fizika választási szakterület tagjai tanácskozási joggal vehetnek részt.
3. A Bizottság üléseire tanácskozási joggal meg kell hívni az Önkormányzat elnökét és a Magyar Fizikushallgatók Egyesületének ELTE Helyi Bizottságának elnökét, illetve megfigyelési joggal az Ellenőrző Bizottságot.
4. A Bizottság bárki másnak is engedélyezheti a részvételt, megfigyelési vagy tanácskozási joggal.
5. A Bizottság kétharmados többséggel zárt ülést rendelhet el.

**3. § Határozatképesség**

1. Az ülés határozatképes, ha azon a tagok több mint fele jelen van.

**4. § A levezető elnök**

1. Az ülés levezető elnöke a szakterületi koordinátor vagy az általa felkért személy.
2. Az ülést a levezető elnök nyitja meg és zárja be.

**5. § A napirend**

1. Napirendi pont tárgyalását a Bizottság bármely szavazati vagy tanácskozási jogú tagja kezdeményezhet. Az ülés előtt huszonnégy órával beérkezett javaslatokat a levezető elnök köteles napirendre venni.
2. Az ülés elején el kell fogadni az ülés végleges napirendjét. Az előzetes napirenden nem szereplő pontokat a Bizottság csak kétharmados szavazással vehet fel.
3. Az ülés közben napirendi pontok felvételére, törlésére, azok sorrendjének megválasztására kétharmados szavazással van lehetőség.

**6. § Az ülés menete**

1. A napirendi pontokat a Bizottság sorban tárgyalja, azokat a levezető elnök nyitja meg és zárja le.
2. A Bizottság a napirendi pontokban felvetődött kérdésekben szavazással állást foglalhat vagy döntést hozhat. Döntéseit egyszerű többséggel hozza.
3. Bármely szavazati jogú tag ilyen irányú kérésére titkos szavazást kell tartani. Személyi kérdésekben mindig titkosan kell szavazni.
4. Ha a szakterületi koordinátor nem képviselő a Fizika Hallgatói Szakterületi Csoportban, úgy a szakterületi koordinátor személyéről és beszámolójáról nem szavaz.

**7. § Az ülés dokumentálása**

1. Nyilvános ülés esetén a Bizottság üléseiről emlékeztetőt kell készíteni. Az emlékeztetőnek tartalmaznia kell az ülés helyét és időpontját, a jelenléti ívet, a napirendi pontokat, a hozott határozatok szövegét, a szavazati arányokat.
2. Az emlékeztetőnek továbbá tartalmaznia kell mindazon felszólalások tartalmi kivonatát, amelyeknél ezt a felszólaló kérte. Az emlékeztetőt a levezető elnök által felkért személy vezeti, és a levezető elnök hitelesíti. Az emlékeztetőket három munkanapon belül valamennyi képviselőnek és tisztségviselőnek meg kell küldeni.

**8. § Javaslattételi jogok**

1. A bizottságnak az alábbi személyi kérdésekben javaslattételi joga van a Küldöttgyűlés és a Választmány felé. A Küldöttgyűlés és a Választmány a javaslatot köteles figyelembe venni, de a javaslattól eltérő határozatot is hozhat.
   1. a Választmány Fizika Hallgatói Szakterületi Csoportból választott tagjára,
   2. a Fizikai Intézeti Tanács hallgatói tagjaira,
   3. a Kari Ösztöndíjbizottság Fizika Hallgatói Szakterületi Csoportból választott rendes- és póttagjaira,
   4. a Kari Tanács Fizika Hallgatói Szakterületi Csoportból választott tagjára,
   5. a Tanulmányi és Oktatási Bizottság Fizika Hallgatói Szakterületi Csoportból választott tagjára,
   6. a szakterületi koordinátor beszámolójának elfogadására.

**9. § A bizottság elnöke**

1. Amennyiben a Fizika szakterületi koordinátor tisztsége betöltetlen, úgy a tisztség betöltéséig a bizottság elnököt választ, a tisztség megüresedésétől számított hét napon belül, a bizottság szavazati jogú tagjai által egyhangúlag megjelölt helyen és időben.
2. A megválasztott elnök mandátuma addig él, amíg a Küldöttgyűlés új szakterületi koordinátort nem nevez ki.